Tépo ya iku panganan kas saka kabupatèn Ngawi, Jawa Wétan arupa sajinis kupat tahu ananging mèmper tahu gimbal. Olahan iki bahan dhasaré ya iku tépo, tahu, témpé sing digorèng lan ana uga sing ditambahi endhog dadar. Tépo mèmper karo lontong ananging bentuké beda lan luwih lembut rasané. Menawa lonthong iku wujudé lonjoran tabung dawa, ananging tépo wujudé prisma segi papat.  Tépo disajèkaké karo duduh kécap sing kenthel. Ananging ing tlatah Magetan, duduh tépo luwih cuwèr. Duduh kécap iki rasané legi , jumbuh karo rasa tépo sing gurih. Bakul tépo bisa ditemoni ing pinggir dalan. Tépo uga dadi panganan menawa ana adicara kaya ta arisan kaluwarga, kumpulan warga, lan dipangan bareng minangka mangan awan nalika mangsa tandur pari.

Cara nggawé 
Cara nggawé tépo iki kagolong gampang ya kuwi:

Tépo 

 Beras 3 gelas
 Godhong gedhang
 Biting
 Banyu umub

Woworan 

 1 lonjor témpé
 2 tahu
 Kubis
 Thokolan
 Slèdri
 Kacang gorèng

Sambel 

 2 bawang
 Lombok miturut kasenengan
 Uyah sacukupé
 Kécap
 Panyedhep
 Lenga panas

Ngolah 

 Kumbah beras nganti resik
 Bentuk godhong gedhang dadi prisma
 Isèkaké beras menyang wadhah godhong gedhang
 Lempit lan pasangaké biting
 Cemplungaké ing banyu umub lan tutup.
 Entèni 2 jam nganti banyuné rada asad sinambi diwolak-walik.
 Sabubaré mateng, entas lan diangin-anginaké supaya adhem.
 Rajang témpé lan tahu dadi kothak-kothak lan gorèng ing lenga panas.
 Entas nalika wis mateng.
 Rajang kubis lan slèdri.
 Uleg bahan sambel ing lèmpèr nganti lembut.
 Sabubaré lembut, digrujug lenga panas.
 Piring dimlumahaké lan iris-iris kupat.
 Tambahaké tahu lan témpé.
 Wènèhi kubis lan thokolan.
 Suntak sambel ing dhuwuré.
 Kepyuri slèdri ing dhuwuré.
 Tépo wis bisa disajèkaké lan ditambah krupuk.

Kapustakan 

Panganan
Jajanan
Olah-olahan